**VEDTEKTER FOR NÆRMILJØUTVALG**

**§ 1 Nærmiljøutvalgets navn**

Nærmiljøutvalgets navn er: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_og ble stiftet \_\_\_\_\_\_\_\_\_\_\_\_\_\_\_

**§ 2 Formål**

\_\_\_\_\_\_\_\_\_\_\_\_\_\_\_\_\_\_nærmiljøutvalg har som mål å sikre barn og unge gode oppvekstvilkår i sin nærmiljøkrets (barneskolekrets). Nærmiljøutvalget tilrettelegger og utøver sin virksomhet i sitt nærmiljøområde (barneskolekrets).

Nærmiljøutvalget skal ha hovedfokus på arbeidet for trygge og gode oppvekstmiljøer og vilkår for barn og unge, gjennom fysisk og kulturell aktivitet, og sosialt nettverksarbeid.

2.1 Fysisk oppvekstmiljø - «Hundremeterskogen»

Nærmiljøutvalget skal:

* Etablere, utvikle og sørge for drift og vedlikehold av attraktive og trygge arenaer og områder for uorganiserte aktiviteter for barn og unge i nærmiljøet, i samarbeid med barn og unge i lokalmiljøet, og deres foresatte.
* Tilrettelegge for kommunikasjon med brukere og driftere av anlegg.
* Utarbeide og følge opp individuelle vedlikeholdsplaner for aktivitetsanlegg som utvalget har initiert og/eller har ansvar for.

2.2 Sosialt nettverksarbeid og aktivitetstilbud – «Livet mellom husene»

Nærmiljøutvalget skal:

* Ta initiativ til sosiale nettverkstiltak for barn og unge i nærmiljøet, i samarbeid med skole, foreningsliv og andre aktører, med særskilt vekt på barn på mellomtrinnet (5.-7. klasse).
* Ivareta å utvikle eksisterende aktiviteter og tradisjoner.
* Ha løpende dialog med deltakere og drivere av tiltak.

De sosiale nettverkstiltakene bør ha minst følgende standard/omfang:

* Ett arrangement/tiltak for opplevelser og tradisjoner pr år.
* En samling for drøfting av behov og tiltak pr år.
* To samlende arrangementer/tiltak pr år.

**§ 3 Juridisk person**

\_\_\_\_\_\_\_\_\_\_\_\_\_\_\_\_\_\_\_nærmiljøutvalg er selveiende og en frittstående juridisk person med upersonlig og begrenset ansvar for gjeld.

**§ 4 Medlemmer**

Alle innbyggere som er bosatt i nærmiljøets barneskolekrets er medlem av nærmiljøutvalget.

**§ 5 Stemmerett og valgbarhet**

Alle medlemmer har stemmerett og er valgbare til tillitsverv i nærmiljøutvalget.

**§ 6 Årsmøte**

\_\_\_\_\_\_\_\_\_\_\_\_\_\_\_\_\_\_nærmiljøutvalg avholder årsmøte innen utgangen av april hvert år.

Årsmøtet skal bekjentgjøres på egnet måte for alle innbyggere i nærmiljøområdet, senest 5 uker før årsmøte avholdes. Saker som innbyggerne i nærmiljøområdet ønsker behandlet på

årsmøtet, må sendes skriftlig til styret senest 3 uker før møtet skal finne sted. Agenda for årsmøtet, inkludert innkomne forslag og med tilhørende sakspapirer, skal bekjentgjøres med minimum 10 dagers varsel.

Alle innbyggere i nærmiljøområdet har møte-, tale-, forslags- og stemmerett på årsmøtet. Ingen har mer enn en stemme.

Årsmøtet kan invitere andre personer og/eller media til å være tilstede.

Årsmøtet kan ikke treffe vedtak som strider mot vedtektene. Møteleder velges av årsmøtet.

Årsmøtet skal behandle og fatte vedtak om følgende saker:

* Godkjenning av innkalling og dagsorden.
* Valg av møteleder og referent, samt to deltakere til å underskrive protokollen, sammen med referent.
* Årsmelding for foregående driftsår.
* Revidert regnskap for foregående driftsår.
* Vedlikeholds- og rehabiliteringsplan for anlegg utvalget selv har initiert eller tatt driftsansvar for. Planen skal synliggjøre vedlikeholds- og rehabiliteringsbehov med tilhørende kostnadsoverslag for en periode på 3-5 år.
* Eventuelle avsetninger til oppfølging av drifts- og vedlikeholdsplanen.
* Budsjett og handlingsplan for neste driftsår.
* Innkomne saker
* Valg av styre (leder, nesteleder, sekretær, kasserer, styremedlemmer og varamedlemmer), valgkomité og revisor, jfr.§ 9 i vedtektene.

Årsmøtet kan ikke behandle forslag som ikke er oppført på sakslisten.

**§ 7 Stemmegivning på årsmøtet**

Alle avgjørelser på årsmøtet treffes ved alminnelig flertall. Blanke stemmer skal anses som ikke avgitt.

Valg foregår skriftlig hvis det foreligger mer enn ett forslag. Bare foreslåtte kandidater kan føres opp på stemmeseddelen.

**§ 8 Ekstraordinære årsmøter**

Det avholdes ekstraordinært årsmøte i nærmiljøområdet dersom minst 1/3 av styrets medlemmer krever det.

Ekstraordinært årsmøte kan ikke behandle andre saker enn det er innkalt til.

For øvrig gjelder samme regler for bekjentgjøring av årsmøte og avstemming på årsmøtet, som for ordinært årsmøte, jfr. § 6 ovenfor.

**§ 9 Styrets sammensetning og funksjon**

**9.1 Styret**

Styret skal:

1. Iverksette årsmøtets bestemmelser.
2. Oppnevne etter behov komiteer/utvalg/personer for spesielle oppgaver og utarbeide instruks for disse.
3. Administrere og føre nødvendig kontroll med nærmiljøutvalgets økonomi i henhold til de til enhver tid gjeldende instrukser og bestemmelser.
4. Representere nærmiljøutvalget utad.
5. Styret skal holde møte når lederen forlanger det eller et flertall av styremedlemmene forlanger det.

Styret kan fatte vedtak når et flertall av styrets medlemmer er til stede. Vedtak fattes med flertall av de avgitte stemmene.

Nærmiljøutvalget tegnes av styreleder og et styremedlem

Styret skal ha 5 eller 7 medlemmer, og skal bestå av leder, nestleder, sekretær og kasserer, samt 1 eller 3 styremedlemmer. Nærmiljøutvalget kan ev. oppnevne/engasjere kasserer/ regnskapsfører utenfor styret. Dersom nærmiljøutvalget fatter vedtak om slik løsning, utvides antall styremedlemmer med 1, slik at styret vil bestå av 5 eller 7 medlemmer. Styret skal i tillegg ha minst 2 varamedlemmer i nummerert rekkefølge.

Styrets medlemmer skal velges fra et bredt sammensatt utvalg av foreninger, lag og enkeltpersoner i nærmiljøområdet, etter innstilling fra valgkomiteen. Alle medlemmer av styret må være bosatt i nærmiljøområdet.

Styreleder og nestleder velges for ett år om gangen, disse velges av nærmiljøutvalget selv. Alle øvrige medlemmer velges for 2 år om gangen, på en slik måte at halvdelen av medlemmene kan byttes ut på ett og samme årsmøte. Dette ivaretas ved at halvdelen av styrets medlemmer, med unntak av leder, på første årsmøte etter 1.1.2017 velges for en periode på 2 år, mens den andre halvdelen av styret velges for 1 år. Varamedlemmer velges for 1 år om gangen.

Styret handler på basis av årsmøtets vedtak i perioden mellom årsmøtene.

Styret kan gi styremedlemmene særskilte arbeids- og ansvarsområder, dersom det selv finner dette hensiktsmessig.

Styret er beslutningsdyktig når mer enn halvparten av styrets medlemmer er til stede, og alle vedtak fattes ved alminnelig flertall. Styret kan ikke fatte vedtak i strid med disse vedtektene, eller årsmøtets vedtak.

Det skal føres protokoll-/referat fra alle styremøter, hvor alle vedtak som fattes, skal fremgå. Protokoll-/referat fra styrets møter skal godkjennes på etterfølgende møte, og undertegnes av leder og sekretær. Styret er høyeste myndighet mellom årsmøtene.

**9.2 Valgkomité - sammensetning og funksjon**

Valgkomitéen skal ha 3 medlemmer, og skal bestå av en leder og 2 medlemmer. Leder og nestleder av valgkomiteen, velges ved særskilt valg på årsmøtet. Alle medlemmer av valgkomitéen må være bosatt i nærmiljøområdet.

Valgkomitéen skal senest 3 uker før årsmøte skal avholdes, levere sine forslag til styret. Valgkomitéens forslag skal følge som vedlegg til innkalling og sakspapirer til årsmøtet.

**§ 10 Økonomi**

**10.1 Økonomiske disposisjoner, regnskapsføring og revisjon**

Alle økonomiske disposisjoner i nærmiljøutvalget skal gjøres ihht. disse vedtektene, og de økonomiske rammer og føringer som vedtas av årsmøtet.

Styret plikter å sørge for regnskapsføring av alle økonomiske midler og disposisjoner utvalget har ansvar for. All regnskapsføring skal foretas ihht. de til enhver tid gjeldende lovverk og forskrifter, og i tråd med god regnskapsskikk.

Nærmiljøutvalgets regnskap skal revideres av uavhengig revisor, oppnevnt på årsmøtet. Revisor skal levere sin revisjonsberetning til styret senest 3 uker før årsmøtet skal finne sted. Revisors beretning skal følge som vedlegg til innkalling og sakspapirer til årsmøtet. Styreleder og ett styremedlem har i fellesskap signaturrett for nærmiljøutvalget.

**§11 Vedtektsendring**

Endringer av disse vedtektene kan bare gjøres av nærmiljøutvalget, etter forutgående drøfting i nærmiljøutvalget.

**§ 12 Midlertidig driftsstans og opphør**

**12.1 Driftsstans/opphør av nærmiljøutvalg**

Ved driftsstans/opphør av nærmiljøutvalget som følge av manglende rekruttering til styret, ingen aktivitet eller annet i nærmiljøutvalget som går ut over 6 måneder, brukes nærmiljøutvalgets eventuelle innestående midler til vedlikehold av anlegg og arenaer som nærmiljøet hadde ansvaret for, og/eller tilsvarende formål.

Oppløsning av nærmiljøutvalget behandles på ordinært årsmøte, og krever 2/3 flertall.